又謝丁執中寄黄龍菜
作者：王洋
朝代：宋

paragraphs: 吳山草長春暖時，吳人髻中金卷箷。
家家饋薦作寒食，貧富豐儉要適宜。
富兼庶品助取醉，貧得勝具兼哦詩。
金缾玉筯固華麗，雕章繢句真瑰奇。
西溪友生居占野，不務結屋留園葵。
歲時供給不外索，野花滿院蔬本肥。
今朝懷我寄餘劑，色照匕箸光陸離。
我慚此腹負此物，但用當肉無它辭。
舊聞書生飯不足，朝暮虀鹽只充腹。
勸餐齒頰雜宫商，若比哥舒薦梁肉。
我歌短章持報辱，恐子詩成費追逐。
好音佳惠不敢虛，寄以離騷三十六。